Forgalomkorlátozás a Rákóczi-híd lehajtóján

Újabb ütemhez ért a Déli Körvasút építése, a fejlesztéshez kapcsolódóan hat héten át forgalomkorlátozásra kell számítani a Rákóczi híd lehajtóján – a Kelenföld és Ferencváros közötti vasúti beruházás így a XI. kerületből induló autós közlekedést is érinti.

A Buda felől érkező forgalmat a Rákóczi híd Soroksár felé vezető lehajtójánál korlátozzák a vasúti pálya vízelvezetési munkálatai miatt. A sávlezárás szakaszosan halad, a munkavégzés üteméhez igazodva (nem a teljes lehajtót zárják le egyszerre). A reggeli és délutáni csúcsidőszakban torlódásokra és hosszabb menetidőre kell készülni. A Pesterzsébet és Soroksár felé tartóknak alternatív útvonalként a Külső Mester utca használata javasolt.