Esterházy Péterre emlékeztek a B32-ben

Míg Krasznahorkai gondolatai inkább az értelmiséghez jutottak el, Esterházy mindenkinek írt – hangzott el a ‘Mindenütt ott van, csak itt nincs’ címet viselő Esterházy Péter-emlékfilmről rendezett beszélgetésen. Gréczy Zsolt B32-ben tartott Mássalhangzó című estjére ezúttal a film készítőit, Márkus Kata szerkesztőt és Ruszthi Zsolt rendezőt hívta meg, hogy a Kossuth- és József Attila-díjas íróról, szellemi örökségéről és az alkotás keletkezéséről cseréljék ki gondolataikat.

Esterházyt gyakran nevezték a magyar nyelv „iránytűjének”, aki utánozhatatlan iróniájával, egyéni humorával és nyelvi játékaival új szintre emelte a kortárs irodalmat. Az előadáson arról is szó esett, Esterházy megváltást jelentett a sokszor depresszív világban, és mivel bátran foglalt állást, a kritika morális iránytűként is számon tartotta. A rendezvény végén a róla szóló filmet is levetítették.