Megéri lakást bérelni a Lakásügynökségen keresztül

A piacinál akár 15 százalékkal is kevesebb bérleti díjat fizethet az a közszférában dolgozó, aki az Újbudai Lakásügynökségen keresztül vesz ki lakást – közölte a projektgazda Bács Márton alpolgármester. Az önkormányzat a lakhatási válságot enyhítendő összeköti a lakáskeresőket az üresen álló ingatlanok tulajdonosaival, átvállalva minden intéznivalót.

A huszonéves Bea a Kamaraerdei Idősek Otthonában dolgozik, eddig esélye sem volt arra, hogy a fizetése, illetve a magas albérletárak mellett elköltözhessen szüleitől, és önálló életet kezdhessen egyedül. A Lakásügynökségre egy ismerőse hívta fel a figyelmét, ennek köszönhetően most egy tágas, jó kilátású, 54 négyzetméteres, gazdagréti lakótelepi lakást bérelhet. A nagy nappalis, két kis szobás, mosógéppel felszerelt ingatlanban otthon érzi magát, és a jövedelmi alapon járó kedvezmény révén minden fontos kiadásra jut pénz a hó végéig.

Van lakás, csak megfizethető nincs

Bács Márton alpolgármester kezdeményezésére a képviselő-testület ez év elején alkotott rendeletet arról, hogy a kerület lakásügynökségen keresztül adhasson bérbe üresen álló magánlakásokat, mert a szabadpiaci albérleti díjak nagyon sok családnak, egyedülállónak, gyermekét egyedül nevelő szülőnek jelentenek komoly anyagi kihívást. A program arra épít, hogy a budapesti lakásállomány jelentős hányada üres vagy befektetési célú ingatlan.

Újbuda Önkormányzata ugyan 1320 szociális alapon bérbe adható lakással rendelkezik, az igény azonban akkora, hogy így is 180–200 fős a várólista. Ha valaki meg is kap egy lakást, akkor sem biztos, hogy elfogadhatónak tartja, és beköltözik. Mindeközben becslések szerint 7000 magánlakás áll üresen a kerületben. Itt jön a képbe az Újbudai Lakásügynökség, amelyen keresztül az önkormányzat minél több használaton kívüli, megfelelő műszaki állapotú és komfortfokozatú lakást venne bérbe a tulajdonosától (a használati jog átruházásával), és adná tovább közvetítőként az igénylőknek, csökkentve ezzel a bérlakásra várók számát. A lehetőséget kifejezetten azokra szabták, akik nem kaphatnak rászorulóknak szánt szociális bérlakást, mert annál jobban keresnek, de a piaci bérleti díj túl magas nekik. Az ügynökségi albérletekhez többnyire a piaci szint alatt lehet hozzájutni, az alpolgármester szerint összesen akár 30 százalékos kedvezményt is nyújthatnak kiadónak és bérlőnek. Ennek egyik része a tulajt érinti, akinek nem kell megfizetnie a kiadott lakásából származó bevétel után esedékes 15 százalékos személyi jövedelemadót. (Persze annak, aki feketén, az adózást elkerülve ad ki lakást, ez nem jelent költségcsökkentést, de ez esetben a tulajdonos sokkal kevésbé tudja érvényesíteni a jogait a bérlővel szemben.) További, maximum 15 százalékos kedvezményt pedig a bérlőnek biztosít az önkormányzat, amiről az ügynökség mögött álló bizottság dönt. Ez egy havi 200 ezer forintos albérletnél 30 ezer, 300 ezer forintos bérleti díjnál 45 ezer forintos könnyebbséget jelent havonta. A lakásügynökségi bérlés feltétele a minimum 3 éves bérleti szerződés, illetve aktív munkaviszony a közszférában – ide tartoznak az egészségügyi, rendvédelmi dolgozók, az önkormányzati intézmények, iskolák, óvodák, bölcsődék munkatársai.

Elvileg mindenki nyer

– Ez egy win-win helyzet – állítja Bács Márton. – A tulajdonos nemcsak azért jár jól, mert nem kell megfizetnie a személyi jövedelemadót, hanem mert számos kockázatot is leveszünk a válláról – tette hozzá. Nem kell bajlódnia a lakáskezeléssel, az adminisztrációs terhekkel, de azon sem kell aggódnia, hogyan hajtsa be a lakbértartozást, vagy miként rakjon ki egy renitens bérlőt. Ha pedig a beköltöző lelakja az ingatlant, a felújítást és annak költségeit egy keretig az önkormányzat vállalja magára. A bérlő olcsóbban és biztonságosan bérelhet lakást – a tulajjal nem kell kapcsolatot tartania –, és jogosulttá válhat a kerület szociális támogatásaira is (a szükséges feltételek fennállása esetén). A program így mérsékelheti a lakhatási szegénységet, kiszámítható jövedelmet teremt a tulajdonosoknak, miközben hozzájárulhat az albérletpiac kifehérítéséhez.

Személyre szabott megállapodások

– A visszaélések elkerülése érdekében minden alkalommal értékbecslést kell végeztetni, mi a helyes bérleti díj – tájékoztatott Bács Márton. A Lakásügynökség a Szociális és Egészségügyi Bizottsághoz tartozik, amely tetszőlegesen, egyénileg állapodik meg a tulajjal, közösen kialkudva az árat. A felek védelme érdekében a szerződés csak akkor köttetik meg, ha a megfelelő albérlőt is megtalálták. – Ha ő megvan, akkor a bizottság egyszerre dönt arról, hogy bérbe veszi és egyúttal bérbe adja az ingatlant – magyarázta az alpolgármester, aki reméli, hogy a tulajdonosok értékelni fogják a számukra nyújtott legnagyobb előnyt, a teljes körű, térítésmentes ingatlankezelést. Az önkormányzat várja a lakásukat kiadni szándékozók, valamint az albérletet keresők jelentkezését.

Török Dániel