Testületi ülés: Fókuszban a közbiztonság

Maratoni hosszúságú ülésen tárgyalta májusban Újbuda képviselő-testülete a kerület legfontosabb ügyeit. A képviselők több jelentős döntést is meghoztak, a tanácskozás egyik legfontosabb témája pedig kétségtelenül a közbiztonság helyzete volt.

A testület tárgyalta és elfogadta a XI. kerületi Rendőrkapitányság beszámolóját. Az ülésen részt vett Jáger István ezredes, kerületi rendőrkapitány is, aki számos kérdésre válaszolt. Szavaiból kiderült: a közelmúltban nagy nyilvánosságot kapott ügyek elkövetőit elfogták. Rendőrségi kézre került többek között a Bikás parkban őrjöngő férfi, valamint az a személy is, aki baltával fenyegetőzött a kerületben.

Jáger István arról is tájékoztatta a testületet, hogy a rendőrség a kerületi vezetéssel folytatott egyeztetéseknek megfelelően megerősíti jelenlétét a leginkább érintett közterületeken. A jövőben a Kelenföldi pályaudvar térségében 24 órás járőrszolgálat működik majd, emellett folyamatos felügyeletet biztosítanak más kiemelt helyszíneken is, így a Móricz Zsigmond körtéren, a Kosztolányi Dezső téren és a Gellért tér környékén.

A rendőrkapitány hangsúlyozta: határozottan dolgoznak azért, hogy Újbudán rend legyen. Egyúttal arra kérte a lakókat, hogy segítsék a rendőrség munkáját a 112-es segélyhívó tudatos használatával. Mint fogalmazott, a bejelentéseket követően a járőrök jellemzően 10 percen belül kiérkeznek a helyszínre. Azt is jelezte, hogy a rendőri intézkedésekkel kapcsolatos panaszokat személyesen vizsgálja ki.

A képviselő-testület elfogadott egy, a közbiztonság megerősítését sürgető előterjesztést is, amely állandó rendőri jelenlétet és rendőrőrs létrehozását kezdeményezi a Kelenföldi pályaudvar térségében, valamint további erőforrásokat kér a kerület számára. Az előterjesztés szerint a testület elvárja a rendőri jelenlét növelését a teljes kerületben, valamint az illegális szerek forrásának felderítését és felszámolását.

A közbiztonsági kérdések mellett több fontos személyi és gazdálkodási döntés is született. A képviselők megválasztották a Gazdagréti Óvoda – Kindergarten in Gazdagrét és a Szentimrevárosi Óvoda új vezetőit.

Módosították az önkormányzati tulajdonban lévő lakások és nem lakás céljára szolgáló helyiségek bérleti díjait is. A döntést az indokolta, hogy az önkormányzat költségei az elmúlt időszakban jelentősen megemelkedtek.

A testület egyszerűsítette és pontosította a szórakozóhelyek éjszakai nyitvatartására vonatkozó szabályozást, valamint döntés született arról, hogy az önkormányzat továbbra is üzemelteti az Alabástrom utcai postát.

A hosszú ülés végére egyértelművé vált: a képviselő-testület továbbra is kiemelt ügyként kezeli a közbiztonság megerősítését, miközben a kerület működését érintő gyakorlati kérdésekben is fontos döntéseket hozott.