Határozott fellépés Újbuda közbiztonságáért

A képviselő-testület határozott intézkedési csomagot fogadott el a mai ülésén: a kerület vezetése nem nézi tétlenül Újbuda közbiztonsági helyzetének romlását, ezért azonnali és kemény lépéseket tesz.

Az elmúlt hónapokban megszaporodtak a közterületi konfliktusok, az agresszív esetek és a vagyon elleni bűncselekmények. Különösen aggasztó a helyzet a nagy közlekedési csomópontokban, elsősorban a Kelenföldi pályaudvar környezetében, amely ma Budapest egyik legforgalmasabb vasúti és tömegközlekedési csomópontja.

A lakosság védelme érdekében a képviselő-testület határozatban követeli a Belügyminisztériumtól és a Rendőrség vezetésétől:
– Biztosítsanak állandó, 24 órás rendőri jelenlétet a Kelenföldi pályaudvarnál és hozzanak létre állandó rendőrőrsöt a csomópontban.
– Biztosítsanak többletforrást a XI. kerületi Rendőrkapitányság létszámhiányának azonnali megszüntetésére.
– Növeljék a rendőri jelenlétet a kerület teljes egészében
– Gondoskodjanak a kerületben mind gyakrabban megjelenő illegális szerek forrásának felderítéséről és felszámolásáról

A testület emellett nyomatékosan felhívta az illetékes tárcák figyelmét arra is, hogy a közveszélyes állapotú személyek ellátórendszere jelenlegi formájában működésképtelen, és nem nyújt megfelelő védelmet a polgároknak.

Bár a közbiztonság fenntartása alapvetően állami feladat, Újbuda vezetése nem nézi tétlenül a folyamatokat. Az önkormányzat minden rendelkezésre álló politikai és jogi eszközzel fellép azért, hogy a kerület újra biztonságos, tiszta és élhető legyen az itt élők számára.